**Remedy Entertainment** (בתעתיק לעברית: **רמדי אנטרטיינמנט**) היא חברת פיתוח משחקי וידאו פינית. החברה מוכרת בעיקר בזכות משחקי "מקס פיין", בנוסף למשחקים "אלן וייק" ו-"Control".

החברה נוסדה ב-1995 באספו על ידי חברי קבוצת סצנת הדמואים Future Crew, והוציאה את המשחק הראשון שלה, "Death Rally", בשנת 1996 בהוצאת Apogee Software. משחקה השני של החברה, "מקס פיין", זכה להצלחה רבה ונרכש על ידי חברת רוקסטאר גיימס, שהוציאה לאור גם את משחק ההמשך ש-Remedy פיתחה, "מקס פיין 2: נפילתו של מקס פיין". משחקה הבא של החברה, "אלן וייק", שוחרר בשנת 2010 תחת הוצאת מיקרוסופט סטודיוס וזכה לביקורות חיוביות ולמעמד פולחן למרות שלא הצליח כלכלית. החברה המשיכה לשתף פעולה עם מיקרוסופט סטודיוס שהוציאה לאור את משחקה "Quantum Break" בשנת 2016. החברה שחררה את המשחק "Control" בשנת 2019 תחת הוצאת 505 Games, ואת "אלן וייק 2" תחת הוצאת אפיק גיימס. היא מפתחת כעת את המשחק "Control 2".

היסטוריה
--------

החברה נוסדה ב-1995 על ידי חברי קבוצת סצנת הדמואים Future Crew, שיצרו תוכנות דמו למחשב אישיים ולמחשבי קומודור אמיגה. החברה נוסדה בהשראת ייסוד Housemarque זמן לא רב קודם לכן, חברת משחקי הווידאו הראשונה בפינלנד. הם התחילו לפתח משחקים במרתף אחד מחברי הקבוצה באספו.

החברה התחילה בפיתוח משחק מרוצים בשם "Death Rally", ששוחרר ב-1996 תחת הוצאת Apogee Software. ב-1997 החברה יצרה את בוחן הביצועים Final Reality. ב-1998 לוקאס ארטס שלחה ל-Remedy מכתב מכתב הפסקת פעילות בטענה שהם העתיקו את סמליל החברה. Remedy החליפה את הסמליל שלה כשנה לאחר מכן ויישבה את הסכסוך.

### סדרת "מקס פיין" (1995-2005)

לאחר שחרור "Death Rally", רמדי חתמו עם Apogee על פיתוח משחק ירי בגוף שלישי שיציג גרפיקת תלת-ממד. המשחק הפותח, "מקס פיין", הציג אפקטים חדשניים של זמן קליע והילוך איטי בהשראת סרטי הפעולה של הבמאי ג'ון וו. החברה תכנתה מנוע משחק ייעודי בשביל המשחק ועובדיה נסעו לניו יורק וצילמו אלפי תמונות שבהן השתמשו בגרפיקת המשחק. "מקס פיין" נחל הצלחה כלכלית ומכר מעל ל-7 מיליון עותקים.

בשנת 2001, Rockstar Games, יוצרת משחקי Grand Theft Auto, רכשה מרמדי את הקניין רוחני של "מקס פיין" תמורת 10 מיליון דולרים. Rockstar הזמינה מרמדי משחק המשך, "מקס פיין 2: נפילתו של מקס פיין", שזכה להצלחה ביקורתית עם צאתו ב-2003. רוקסטאר גיימס בהמשך פיתחה את המשחק השלישי בסדרה, מקס פיין 3, ללא מעורבות רמדי.

### השותפות עם מיקרוסופט (2006–2016)

לאחר שעבדו על סדרת "מקס פיין" במשך שבע שנים, עובדי החברה רצו ליצור פרויקט חדש. הם יצרו מספר אבטיפוסים עם כוונה ליצור משחק בסגנון "ארגז חול". בגלל התקצוב הדל שלה החברה החליטה שבניית עולם פתוח לא תתאפשר והחליטה ליצור משחק פעולה ליניארי. בהשראת ספרי סטיבן קינג וסדרת הטלוויזיה טווין פיקס, עובדי החברה נסעו לקרייטר לייק וצילמו מעל 40,000 תמונות כדי ליצור את סביבת המשחק. הם חתמו על הסכם עם מיקרוסופט כדי לפתח את המשחק בלעדית עבור קונסולת Xbox 360. המשחק, "Alan Wake", יצא בשנת 2010 וזכה לביקורות חיוביות ומעמד פולחן, אף אם המכירות שלו לא סיפקו את מיקרוסופט שסירבה להזמין משחק המשך. המשחק יצא גם בעבור המחשב האישי בשנת 2011. תחת תקציב קטן, רמדי פיתחה משחק ספין-אוף קצר בשם "Alan Wake's American Nightmare", שיצא בשנת 2012.

השימוש בטרנסמדיה ב"אלן וייק" הרשים את מיקרוסופט, שהציעה לרמדי לפתח משחק נוסף שיפתח את אותו אלמנט. רמדי חתמה עם מיקרוסופט על פיתוח "Quantum Break", שיצא ב-2016 בלעדית עבור קונסולת Xbox One. המשחק שילב בתוכו סדרת טלוויזיה בלייב אקשן שסיפרה את עלילת המשחק והשתמש במנוע משחק חדש שרמדי תכנתה עבורו, Northlight.

### 505 Games, אפיק גיימס וטנסנט (2016-הווה)

לאחר יציאת "Quantum Break", רמדי עברה שינויים במבנה העסקי שלה, נרשמה בנאסד"ק הנורדי והפכה לחברה ציבורית. החברה הכריזה שחתמה לפתח את המצב לשחקן יחיד של המשחק "CrossFire X" של חברת Smilegate הדרום קוריאנית, ובנוסף הכריזה על המשחק הבא שלה תחת הכותרת הזמנית "P7" בהוצאה לאור של חברת 505 Games. המשחק, "Control", יצא ב-2019 לפלייסטיישן 4, Xbox One והמחשב האישי וזכה לביקורות חיוביות. המשחק מתרחש ביקום משותף עם סדרת "אלן וייק".

ב-2019 רמדי רכשה את זכויות היוצרים לסדרת "אלן וייק" ממיקרוסופט והכריזה על עיבוד טלוויזיוני למשחק, שיופק בשביל רשת הטלוויזיה AMC. בנוסף לכך, רמדי חתמה על הסכם הוצאה לאור עם חברת אפיק גיימס בשביל חידוש ל"אלן וייק" ומשחק המשך, "אלן וייק 2".

ב-2021, טנסנט רכשה 3.8% ממניות רמדי ושתי החברות חתמו על הסכם הוצאה לאור בשביל משחק מרובה משתתפים עתידי.

ב-2022, רמדי פתחה סטודיו נוסף בסטוקהולם, שוודיה. בנוסף לכך, היא חתמה על הסכם הוצאה לאור נוסף עם Rockstar Games בשביל חידושים ל"מקס פיין" ו"מקס פיין 2" שיפותחו עם מנוע Northlight. באוקטובר 2023 רמדי הוציאה את "אלן וייק 2", שזכה לביקורות חיוביות.

משחקים שפותחו
-------------

| שנה | כותרת | פלטפורמות | הוצאה לאור |
| --- | --- | --- | --- |
| 1996 | Death Rally | MS-DOS, Windows | Apogee Software |
| 2001 | Max Payne | Windows, פלייסטיישן 2, Xbox, גיים בוי אדוונס, אנדרואיד, iOS | Gathering of Developers,
Rockstar Games |
| 2003 | Max Payne 2: The Fall of Max Payne | Windows, פלייסטיישן 2, Xbox | Rockstar Games |
| 2010 | Alan Wake | Xbox 360, Windows | מיקרוסופט סטודיוס |
| 2011 | Death Rally | Windows, אנדרואיד, iOS, Fire OS | Remedy Entertainment |
| 2012 | Alan Wake's American Nightmare | Xbox 360, Windows | מיקרוסופט סטודיוס |
| 2014 | Agents of Storm | iOS | Remedy Entertainment |
| 2016 | Quantum Break | Xbox One, Windows | מיקרוסופט סטודיוס |
| 2019 | Control | Windows, פלייסטיישן 4, פלייסטיישן 5, Xbox One, Xbox Series X/S | 505 Games |
| 2021 | Alan Wake Remastered | Windows, פלייסטיישן 4, Xbox One, פלייסטיישן 5, Xbox Series X/S, נינטנדו סוויץ' | אפיק גיימס |
| 2022 | CrossfireX -
קמפיין לשחקן יחיד | Windows, Xbox One, Xbox Series X/S | Smilegate |
| 2023 | Alan Wake 2 | Windows, פלייסטיישן 5, Xbox Series X/S | אפיק גיימס |
| טרם הוכרז | Control 2 | Windows, פלייסטיישן 5, Xbox Series X/S | 505 Games |
| Condor (כותרת זמנית) | Windows, פלייסטיישן 5, Xbox Series X/S | 505 Games |
| חידושים של "מקס פיין" ו"מקס פיין 2" | Windows, פלייסטיישן 5, Xbox Series X/S | Rockstar Games |
| Vanguard (שם זמני) | Windows, קונסולות | Remedy Entertainment, טנסנט |

קישורים חיצוניים
----------------

* 

* אתר האינטרנט הרשמי של Remedy Entertainment (באנגלית)

ויקישיתוף מדיה וקבצים בנושא **Remedy Entertainment** בוויקישיתוף
* Remedy Entertainment, ברשת החברתית פייסבוק
* Remedy Entertainment, ברשת החברתית אקס (טוויטר)
* Remedy Entertainment, ברשת החברתית אינסטגרם
* Remedy Entertainment, ברשת החברתית LinkedIn
* Remedy Entertainment, סרטונים בערוץ היוטיוב
* Remedy Entertainment, סרטונים באתר Vimeo

הערות שוליים
------------

1. ↑  אתר למנויים בלבד עודד ירון, בשורה לגיימרים חובבי נוסטלגיה: Max Payne חוזר - ברימייק מלא, באתר הארץ, 7 באפריל 2022
2. 1 2  בוריס אוליאנסקי, ביקורת משחק: Quantum Break – כשהזמן עוצר מלכת, באתר www.gadgety.co.il, ‏2016-04-18
3. 1 2 3  שמואל מקונן, כל ההכרזות מטקס פרסי הגיימינג לשנת 2021!, באתר Vgames.co.il, ‏2021-10-12
4. 1 2  מתן בנישי‏, רשמי: המשחק Control 2 בשלבי פיתוח, באתר וואלה!‏, 11 בנובמבר 2022
5. ↑  Lappalainen, Elina (27 באפריל 2017). "Näin myöhästymisistään tunnettu Remedy nousi demoskenestä Helsingin pörssiin" [Known for its delays, Remedy rises from the demoscene to the Helsinki Stock Exchange]. *Kauppalehti* (בפינית). ארכיון מ-5 באוגוסט 2018. נבדק ב-5 באוגוסט 2018. `{{cite web}}`:  (עזרה)
6. ↑  "THE REMEDY LOGO HAS BEEN CENSORED". *Remedy Entertainment*. 21 ביולי 1998. אורכב מ-המקור ב-22 באפריל 1999. נבדק ב-23 בדצמבר 2018. `{{cite web}}`:  (עזרה)
7. ↑  גל סופרין, ביקורת - Max Payne, באתר ynet, 19 בספטמבר 2001
8. ↑  Remedy Entertainment (25 במרץ 2014). "The Making of Alan Wake". *YouTube*. ארכיון מ-30 באוגוסט 2019. נבדק ב-28 ביולי 2018. `{{cite web}}`:  (עזרה)
9. 1 2  אלכס גרבוב.. התצליחו לשרוד בסיוט האמריקאי של אלן וויק?, באתר ynet, 6 במרץ 2012
10. 1 2  עידו אלרון, הכל בשליטה: בדקתי את המשחק החדש מהיוצרים של *מקס פיין*, וזה אומר מספיק, באתר גיקטיים, ‏2019-08-30
11. 1 2  גל שפיר, ביקורת: Alan Wake Remastered - רואים את האור, באתר Vgames.co.il, ‏2021-07-11
12. ↑  גיא יובל, Alan Wake 2 - משחק ההמשך המצופה נמצא בתהליך "פיתוח מלא", אולי, באתר GamersPack ישראל, ‏2021-08-16
13. ↑  אילן גלר, מקס פיין חוזר: חידוש למשחק הפעולה יגיע למחשב האישי ולקונסולות, באתר TGspot, ‏2022-04-07
14. 1 2  אחרי יותר מ-20 שנה: חידושים למקס פיין 1 ו-2 נמצאים תחת פיתוח, באתר ערוץ הספורט, 7 באפריל 2022
15. ↑  Chalk, Andy (29 ביוני 2021). "Remedy is working on a new, 'bigger budget' Control game and multiplayer spinoff". *PC Gamer*. נבדק ב-29 ביוני 2021. `{{cite web}}`:  (עזרה)
16. ↑  "Remedy Entertainment signs a global development, license and distribution agreement with Tencent for the co-operative multiplayer game codenamed Vanguard" (Press release). 28 בדצמבר 2021. נבדק ב-28 בדצמבר 2021. `{{cite press release}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14042885f (data)
* MusicBrainz: ccf5c72c-8f29-4851-888c-20eb74eb5583
* VIAF: 135091918
* WorldCat: viaf-135091918

 |